Document ID: 32015R0001

Title and Content:
ΚΑΤ’ ΕΞΟΥΣΙΟΔΌΤΗΣΗ ΚΑΝΟΝΙΣΜΌΣ (ΕΕ) 2015/1 ΤΗΣ ΕΠΙΤΡΟΠΉΣ της 30ής Σεπτεμβρίου 2014 για τη συμπλήρωση του κανονισμού (ΕΚ) αριθ. 1060/2009 του Ευρωπαϊκού Κοινοβουλίου και του Συμβουλίου όσον αφορά ρυθμιστικά τεχνικά πρότυπα για την περιοδική υποβολή αναφορών σχετικά με τα τέλη που χρεώνουν οι οργανισμοί αξιολόγησης πιστοληπτικής ικανότητας για τους σκοπούς της διαρκούς εποπτείας από την Ευρωπαϊκή Αρχή Κινητών Αξιών και Αγορών (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 1060/2009 του Ευρωπαϊκού Κοινοβουλίου και του Συμβουλίου, της 16ης Σεπτεμβρίου 2009, για τους οργανισμούς αξιολόγησης πιστοληπτικής ικανότητας (1), και ιδίως το άρθρο 21 παράγραφος 4α τρίτο εδάφιο, Εκτιμώντας τα ακόλουθα: (1) Βάσει του άρθρου 11 παράγραφος 3 και του παραρτήματος I ενότητα Ε μέρος II σημείο 2 του κανονισμού (ΕΚ) αριθ. 1060/2009 απαιτείται από έναν οργανισμό αξιολόγησης πιστοληπτικής ικανότητας να κοινοποιεί, κατ’ έτος, στην ΕΑΚΑΑ τον κατάλογο των αμοιβών που χρεώνονται σε κάθε πελάτη για την ατομική αξιολόγηση πιστοληπτικής ικανότητας και τυχόν βοηθητικές υπηρεσίες, καθώς και την τιμολογιακή πολιτική του, συμπεριλαμβανομένης της διάρθρωσης των αμοιβών και των κριτηρίων τιμολόγησης σε σχέση με τις αξιολογήσεις πιστοληπτικής ικανότητας για διαφορετικές κατηγορίες περιουσιακών στοιχείων. Είναι απαραίτητο να υπάρξει πρόβλεψη για τις τεχνικές λεπτομέρειες όσον αφορά το περιεχόμενο που πρέπει να αναφέρεται και τον μορφότυπο που πρέπει να χρησιμοποιείται από τους οργανισμούς αξιολόγησης πιστοληπτικής ικανότητας, προκειμένου να ανταποκρίνονται στις υποχρεώσεις τους και να μπορεί η ΕΑΚΑΑ να ασκεί τις εξουσίες διαρκούς εποπτείας. (2) Προκειμένου να αμβλυνθούν οι συγκρούσεις συμφερόντων και να διευκολυνθεί ο θεμιτός ανταγωνισμός στην αγορά αξιολόγησης πιστοληπτικής ικανότητας, η ΕΑΚΑΑ θα πρέπει να διασφαλίζει ότι οι τιμολογιακές πολιτικές, οι διαδικασίες και, σε τελική ανάλυση, τα τέλη που χρεώνονται από τους οργανισμούς αξιολόγησης πιστοληπτικής ικανότητας στους πελάτες δεν δημιουργούν διακρίσεις. Οι διαφορές στα τέλη που χρεώνονται για τον ίδιο τύπο υπηρεσίας θα πρέπει να δικαιολογούνται από τη διαφορά στο πραγματικό κόστος παροχής της υπηρεσίας σε διαφορετικούς πελάτες. Επιπλέον, τα τέλη που χρεώνονται για τις υπηρεσίες αξιολόγησης πιστοληπτικής ικανότητας σε έναν συγκεκριμένο εκδότη δεν θα πρέπει να εξαρτώνται από τα αποτελέσματα ή την έκβαση των εργασιών που εκτελέστηκαν. (3) Οι πληροφορίες σχετικά με τα τέλη, που πρέπει να υποβάλλονται από τους εγγεγραμμένους οργανισμούς αξιολόγησης πιστοληπτικής ικανότητας, θα πρέπει να δίνουν τη δυνατότητα στην ΕΑΚΑΑ να προσδιορίζει τις αξιολογήσεις πιστοληπτικής ικανότητας για τις οποίες θα απαιτείται πιο επισταμένη εξέταση και πιθανές περαιτέρω εποπτικές ενέργειες παρακολούθησης. Θα πρέπει να χρεώνονται παρόμοια τέλη για αξιολογήσεις πιστοληπτικής ικανότητας και συναφείς υπηρεσίες με παρεμφερή χαρακτηριστικά, εφόσον οι διαφορές στα επίπεδα των τελών δικαιολογούνται βάσει των διαφορών κόστους. Οι πληροφορίες που συγκεντρώνονται θα πρέπει να δίνουν τη δυνατότητα στην ΕΑΚΑΑ να προσδιορίζει, για κάθε εγγεγραμμένο οργανισμό αξιολόγησης πιστοληπτικής ικανότητας, συγκρίσιμες υπηρεσίες και τα αντίστοιχα τέλη τους και, ως εκ τούτου, να εντοπίζει τυχόν σημαντικές αποκλίσεις στα τέλη που χρεώνονται. Στη συνέχεια, η ΕΑΚΑΑ μπορεί να διεξάγει έρευνες για να εξακριβώσει αν τα τέλη αυτά καθορίζονται σύμφωνα με θεμιτές τιμολογιακές πολιτικές και διαδικασίες, και οι διαφορές στα επίπεδα των τελών βάσει των διαφορών κόστους συνάδουν με τις αρχές του θεμιτού ανταγωνισμού, δεν οφείλονται σε συγκρούσεις συμφερόντων και δεν εξαρτώνται από τα αποτελέσματα ή την έκβαση των εργασιών που εκτελέστηκαν. (4) Θα πρέπει να αναφέρονται τιμολογιακές πολιτικές και διαδικασίες για κάθε τύπο αξιολόγησης. Για τους σκοπούς της υποβολής αναφορών και προκειμένου να γίνεται σαφής διάκριση κάθε τιμολογιακής πολιτικής και διαδικασίας και των αντίστοιχων επικαιροποιήσεών τους, κάθε έκδοση των τιμολογιακών πολιτικών μαζί με τους αντίστοιχους καταλόγους τελών, προγράμματα τελών και τις αντίστοιχες διαδικασίες θα πρέπει να έχει αναγνωριστικό αριθμό. Για όλους τους άλλους σκοπούς, οι τιμολογιακές πολιτικές θα πρέπει να περιλαμβάνουν τις δομές των τελών ή τους καταλόγους των τελών, καθώς και τα κριτήρια τιμολόγησης που μπορούν να εφαρμόζονται από το πρόσωπο ή τα πρόσωπα που διαπραγματεύονται τα τέλη που πρόκειται να χρεώνονται για ατομική αξιολόγηση πιστοληπτικής ικανότητας. Οι τιμολογιακές πολιτικές θα πρέπει επίσης να περιλαμβάνουν οποιοδήποτε πρόγραμμα συχνότητας ή άλλο πρόγραμμα τελών από το οποίο μπορεί να επωφελείται η αξιολογούμενη οντότητα ή ο εγγραφόμενος όσον αφορά διαφορετικά τέλη που χρεώνονται για ατομική αξιολόγηση ή σειρά αξιολογήσεων πιστοληπτικής ικανότητας. Οι οργανισμοί αξιολόγησης πιστοληπτικής ικανότητας θα πρέπει να καταγράφουν όλες τις περιπτώσεις όπου δεν έχουν εφαρμοστεί οι τιμολογιακές πολιτικές, οι κατάλογοι τελών, τα προγράμματα τελών και οι διαδικασίες, καθώς και όλες τις περιπτώσεις αποκλίσεων από την τιμολογιακή πολιτική που ισχύει για μια ατομική αξιολόγηση πιστοληπτικής ικανότητας, με σαφή προσδιορισμό της σχετικής αξιολόγησης πιστοληπτικής ικανότητας. (5) Οι εγγεγραμμένοι οργανισμοί αξιολόγησης πιστοληπτικής ικανότητας οι οποίοι ανήκουν σε όμιλο θα πρέπει να είναι σε θέση είτε να αναφέρουν χωριστά τα δεδομένα των αξιολογήσεών τους στην ΕΑΚΑΑ, είτε να εξουσιοδοτούν έναν από τους άλλους οργανισμούς αξιολόγησης πιστοληπτικής ικανότητας που ανήκουν στον όμιλο να υποβάλλει τα δεδομένα εξ ονόματος όλων των μελών του ομίλου που υπόκεινται στις απαιτήσεις υποβολής αναφορών. (6) Για τους σκοπούς του παρόντος κανονισμού, η «διάρθρωση έκδοσης δανείου» και η «έκδοση δανείου» θα πρέπει να περιλαμβάνουν χρηματοοικονομικά μέσα ή άλλα περιουσιακά στοιχεία που προκύπτουν από πράξη ή πρόγραμμα τιτλοποίησης, όπως αναφέρεται στο άρθρο 4 σημείο 61) του κανονισμού (ΕΕ) αριθ. 575/2013 του Ευρωπαϊκού Κοινοβουλίου και του Συμβουλίου (2). (7) Προκειμένου να δοθεί η δυνατότητα στους εγγεγραμμένους οργανισμούς αξιολόγησης πιστοληπτικής ικανότητας να αναπτύξουν κατάλληλα συστήματα και διαδικασίες, σύμφωνα με τις τεχνικές προδιαγραφές που καθορίζει η ΕΑΚΑΑ, και για να εξασφαλιστεί η πλήρης και ορθή υποβολή δεδομένων σχετικά με τα τέλη, οι εγγεγραμμένοι οργανισμοί αξιολόγησης πιστοληπτικής ικανότητας θα πρέπει αρχικά να υποβάλουν δεδομένα σχετικά με τα ατομικά τέλη εννέα μήνες μετά την έναρξη ισχύος του παρόντος κανονισμού. Η αρχική υποβολή αναφοράς θα πρέπει να αφορά δεδομένα σχετικά με τα τέλη από την έναρξη ισχύος του παρόντος κανονισμού. Η υποχρέωση αυτή δεν θα πρέπει να ερμηνεύεται ως απαλλαγή των εγγεγραμμένων οργανισμών αξιολόγησης πιστοληπτικής ικανότητας από την υποχρέωση να υποβάλλουν περιοδική πληροφόρηση σχετικά με τα τέλη, σύμφωνα με το άρθρο 11 παράγραφος 3 του κανονισμού (ΕΚ) αριθ. 1060/2009, κατά την ενδιάμεση περίοδο. (8) Οι τιμολογιακές πολιτικές και διαδικασίες θα πρέπει να αναφέρονται σε διαρκή βάση, ούτως ώστε οι όποιες ουσιώδεις αλλαγές να αναφέρονται χωρίς αδικαιολόγητη καθυστέρηση μετά την έγκρισή τους και το αργότερο 30 ημέρες από την εφαρμογή τους. Οι πληροφορίες προς υποβολή θα πρέπει να καταρτίζονται με βάση έναν τυποποιημένο μορφότυπο, ώστε να μπορεί η ΕΑΚΑΑ να παραλαμβάνει και να επεξεργάζεται αυτομάτως τα σχετικά αρχεία στα εσωτερικά συστήματά της. Λόγω των τεχνικών δυσκολιών και της διαχρονικής τεχνικής προόδου, η ΕΑΚΑΑ μπορεί να χρειαστεί να επικαιροποιεί και να γνωστοποιεί, μέσω ειδικών ανακοινώσεων ή κατευθυντηρίων γραμμών, ορισμένες τεχνικές οδηγίες για την υποβολή αναφορών όσον αφορά τη διαβίβαση ή τον μορφότυπο των αρχείων που πρέπει να υποβάλλονται από τους οργανισμούς αξιολόγησης πιστοληπτικής ικανότητας. (9) Όταν ένας οργανισμός αξιολόγησης πιστοληπτικής ικανότητας δεν συμμορφώνεται με τις απαιτήσεις υποβολής αναφορών, η ΕΑΚΑΑ θα πρέπει να διαθέτει την εξουσία να ζητεί τις πληροφορίες, βάσει απόφασης που εκδίδεται σύμφωνα με το άρθρο 23β παράγραφος 3 του κανονισμού (ΕΚ) αριθ. 1060/2009, ή να λαμβάνει άλλα μέτρα έρευνας. (10) Ο παρών κανονισμός βασίζεται στα σχέδια ρυθμιστικών τεχνικών προτύπων που υπέβαλε η ΕΑΚΑΑ στην Επιτροπή, σύμφωνα με το άρθρο 10 του κανονισμού (ΕΕ) αριθ. 1095/2010 του Ευρωπαϊκού Κοινοβουλίου και του Συμβουλίου (3). (11) Η ΕΑΚΑΑ διεξήγαγε ανοικτές δημόσιες διαβουλεύσεις σχετικά με τα σχέδια ρυθμιστικών τεχνικών προτύπων στα οποία βασίζεται ο παρών κανονισμός, ανέλυσε τα ενδεχόμενα συναφή κόστη και τις ωφέλειες και ζήτησε τη γνώμη της ομάδας συμφεροντούχων κινητών αξιών και αγορών, που συστάθηκε σύμφωνα με το άρθρο 37 του κανονισμού (ΕΕ) αριθ. 1095/2010, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Γενικές αρχές 1. Οι εγγεγραμμένοι οργανισμοί αξιολόγησης πιστοληπτικής ικανότητας υποβάλλουν τα ακόλουθα είδη αναφορών στην ΕΑΚΑΑ: α) τιμολογιακές πολιτικές και διαδικασίες, όπως ορίζεται στο άρθρο 2· β) δεδομένα σχετικά με τα τέλη για τις δραστηριότητες αξιολόγησης πιστοληπτικής ικανότητας, στο πλαίσιο του προτύπου «ο εκδότης πληρώνει», όπως ορίζεται στο άρθρο 3 παράγραφος 1· γ) δεδομένα σχετικά με τα τέλη για τις δραστηριότητες αξιολόγησης πιστοληπτικής ικανότητας, στο πλαίσιο του προτύπου «ο εγγραφόμενος ή ο επενδυτής-πληρώνει», όπως ορίζεται στο άρθρο 3 παράγραφος 2. 2. Οι εγγεγραμμένοι οργανισμοί αξιολόγησης πιστοληπτικής ικανότητας διασφαλίζουν την ακρίβεια και την πληρότητα των πληροφοριών και των δεδομένων που υποβάλλονται στην ΕΑΚΑΑ. 3. Όσον αφορά τους ομίλους οργανισμών αξιολόγησης πιστοληπτικής ικανότητας, τα μέλη κάθε ομίλου δύνανται να εξουσιοδοτούν ένα μέλος να υποβάλλει τις αναφορές που απαιτούνται βάσει του παρόντος κανονισμού εξ ονόματός τους. Κάθε οργανισμός αξιολόγησης πιστοληπτικής ικανότητας εξ ονόματος του οποίου υποβάλλεται η εν λόγω αναφορά ταυτοποιείται στα δεδομένα που υποβάλλονται στην ΕΑΚΑΑ. Άρθρο 2 Τιμολογιακές πολιτικές και διαδικασίες 1. Οι εγγεγραμμένοι οργανισμοί αξιολόγησης πιστοληπτικής ικανότητας αναφέρουν στην ΕΑΚΑΑ τις τιμολογιακές τους πολιτικές, τη δομή των τελών ή τους καταλόγους των τελών και τα κριτήρια τιμολόγησης σχετικά με τις αξιολογούμενες οντότητες ή τα αξιολογούμενα χρηματοπιστωτικά μέσα για τις οποίες ή τα οποία εκδίδουν αξιολογήσεις πιστοληπτικής ικανότητας και, ενδεχομένως, τις τιμολογιακές τους πολιτικές όσον αφορά τις συναφείς υπηρεσίες. 2. Οι εγγεγραμμένοι οργανισμοί αξιολόγησης πιστοληπτικής ικανότητας διασφαλίζουν ότι, για κάθε τύπο αξιολόγησης πιστοληπτικής ικανότητας που προσφέρουν, οι τιμολογιακές τους πολιτικές περιέχουν ή συνοδεύονται από τα εξής στοιχεία: α) τα ονόματα των προσώπων που είναι υπεύθυνα για την έγκριση και τη διατήρηση των τιμολογιακών πολιτικών, τους καταλόγους των τελών και/ή τα προγράμματα των τελών -συμπεριλαμβανομένων εκείνων που είναι υπεύθυνα για τον καθορισμό των τελών- τον εσωτερικό αναγνωριστικό κωδικό, τη λειτουργία και την εσωτερική υπηρεσία στην οποία υπάγονται τα πρόσωπα· β) τυχόν εσωτερικές κατευθυντήριες γραμμές για την εφαρμογή των κριτηρίων τιμολόγησης στις τιμολογιακές πολιτικές, τους καταλόγους των τελών και/ή τα προγράμματα των τελών που αφορούν τον καθορισμό των ατομικών τελών· γ) λεπτομερή περιγραφή της κλίμακας τελών ή του καταλόγου τελών και των κριτηρίων που ισχύουν για τα διάφορα είδη τελών, συμπεριλαμβανομένων αυτών που προβλέπονται στους καταλόγους τελών· δ) λεπτομερή περιγραφή κάθε προγράμματος τελών, συμπεριλαμβανομένου του προγράμματος σχέσης, του προγράμματος συχνότητας χρήσης, του προγράμματος επιβράβευσης σταθερής πελατείας ή άλλου προγράμματος, και συμπεριλαμβανομένων των κριτηρίων εφαρμογής και της κλίμακας τελών, από τα οποία μπορούν να επωφελούνται ως προς τα τέλη οι ατομικές αξιολογήσεις πιστοληπτικής ικανότητας ή οι σειρές αξιολογήσεων πιστοληπτικής ικανότητας· ε) ανάλογα με την περίπτωση, τις αρχές και τους κανόνες τιμολόγησης που πρέπει να χρησιμοποιούνται, όποτε υπάρχει σχέση ή σύνδεση μεταξύ των τελών που χρεώνονται για τις υπηρεσίες αξιολόγησης πιστοληπτικής ικανότητας και συναφών υπηρεσιών ή άλλων υπηρεσιών που παρέχονται στον πελάτη, κατά την έννοια του παραρτήματος I ενότητα Ε μέρος II σημείο 2 δεύτερο εδάφιο του κανονισμού (ΕΚ) αριθ. 1060/2009 («πελάτης»), από τον οργανισμό αξιολόγησης πιστοληπτικής ικανότητας και/ή οποιαδήποτε από τις οντότητες που ανήκουν στον όμιλο του οργανισμού αξιολόγησης πιστοληπτικής ικανότητας, κατά την έννοια των άρθρων 1 και 2 της οδηγίας 83/349/ΕΟΚ του Συμβουλίου (4), καθώς και κάθε οντότητα που συνδέεται με τον οργανισμό αξιολόγησης πιστοληπτικής ικανότητας ή άλλη εταιρεία του ομίλου του οργανισμού αξιολόγησης πιστοληπτικής ικανότητας με σχέση κατά την έννοια του άρθρου 12 παράγραφος 1 της οδηγίας 83/349/ΕΟΚ· στ) το γεωγραφικό πεδίο εφαρμογής της τιμολογιακής πολιτικής, του καταλόγου τελών ή του προγράμματος τελών όσον αφορά τον τόπο όπου βρίσκονται οι πελάτες και ο οργανισμός ή οι οργανισμοί αξιολόγησης πιστοληπτικής ικανότητας που εφαρμόζουν την τιμολογιακή πολιτική, τον κατάλογο τελών ή το πρόγραμμα τελών· ζ) τα ονόματα των προσώπων που είναι εξουσιοδοτημένα να καθορίζουν τα τέλη και άλλες χρεώσεις στο πλαίσιο της αντίστοιχης τιμολογιακής πολιτικής, του αντίστοιχου καταλόγου τελών και/ή προγράμματος τελών -συμπεριλαμβανομένων εκείνων που είναι υπεύθυνα για τον καθορισμό των τελών- τον εσωτερικό αναγνωριστικό κωδικό, τη λειτουργία και την εσωτερική υπηρεσία στην οποία υπάγονται τα πρόσωπα. 3. Οι εγγεγραμμένοι οργανισμοί αξιολόγησης πιστοληπτικής ικανότητας διασφαλίζουν ότι οι τιμολογιακές διαδικασίες περιλαμβάνουν ή συνοδεύονται από τα εξής στοιχεία: α) τα ονόματα των προσώπων που είναι υπεύθυνα για την έγκριση και τη διατήρηση των διαδικασιών εφαρμογής των τιμολογιακών πολιτικών -συμπεριλαμβανομένων εκείνων που είναι υπεύθυνα για τον καθορισμό των τελών- τον εσωτερικό αναγνωριστικό κωδικό, τη λειτουργία και την εσωτερική υπηρεσία στην οποία υπάγονται τα πρόσωπα· β) λεπτομερή περιγραφή των διαδικασιών και ελέγχων που εφαρμόζονται για τη διασφάλιση και την παρακολούθηση της αυστηρής συμμόρφωσης με τις τιμολογιακές πολιτικές· γ) λεπτομερή περιγραφή των διαδικασιών που εφαρμόζονται για τη μείωση των τελών ή για την κατ’ άλλο τρόπο απόκλιση από τον κατάλογο τελών ή τα προγράμματα τελών· δ) τα ονόματα των προσώπων που είναι άμεσα υπεύθυνα για την παρακολούθηση της εφαρμογής των τιμολογιακών πολιτικών σε ατομικά τέλη, συμπεριλαμβανομένου του εσωτερικού αναγνωριστικού κωδικού, της λειτουργίας και της εσωτερικής υπηρεσίας στην οποία υπάγονται τα πρόσωπα· ε) τα ονόματα των προσώπων που είναι άμεσα υπεύθυνα για τη διασφάλιση της συμμόρφωσης των ατομικών τελών με τις τιμολογιακές πολιτικές, συμπεριλαμβανομένου του εσωτερικού αναγνωριστικού κωδικού, της λειτουργίας και της εσωτερικής υπηρεσίας στην οποία υπάγονται τα πρόσωπα· στ) λεπτομερή περιγραφή των ληπτέων μέτρων σε περίπτωση παραβίασης των τιμολογιακών πολιτικών, των καταλόγων τελών, των προγραμμάτων τελών και των διαδικασιών· ζ) λεπτομερή περιγραφή της διαδικασίας αναφοράς στην ΕΑΚΑΑ τυχόν ουσιώδους παραβίασης των τιμολογιακών πολιτικών ή διαδικασιών, που ενδέχεται να οδηγήσει σε παραβίαση του παραρτήματος I ενότητα Β σημείο 3γ του κανονισμού (ΕΚ) αριθ. 1060/2009. Άρθρο 3 Κατάλογος τελών που χρεώνονται σε κάθε πελάτη 1. Οι εγγεγραμμένοι οργανισμοί αξιολόγησης πιστοληπτικής ικανότητας που παρέχουν αξιολογήσεις πιστοληπτικής ικανότητας στο πλαίσιο του προτύπου «ο εκδότης πληρώνει» υποβάλλουν στην ΕΑΚΑΑ τα τέλη που χρεώνονται σε κάθε πελάτη για τις ατομικές αξιολογήσεις πιστοληπτικής ικανότητας και τυχόν συναφείς υπηρεσίες ανά νομική οντότητα, καθώς και συγκεντρωτικά ανά όμιλο εταιρειών. 2. Οι εγγεγραμμένοι οργανισμοί αξιολόγησης πιστοληπτικής ικανότητας που παρέχουν αξιολογήσεις πιστοληπτικής ικανότητας στο πλαίσιο του προτύπου «ο εγγραφόμενος ή ο επενδυτής πληρώνει» υποβάλλουν στην ΕΑΚΑΑ, για κάθε πελάτη χωριστά, τις συνολικές αμοιβές που χρεώθηκαν για υπηρεσίες τέτοιου είδους, καθώς και για τις συναφείς υπηρεσίες που παρέχονται. 3. Όλες οι αποκλίσεις από τις τιμολογιακές πολιτικές ή τις τιμολογιακές διαδικασίες, ή η μη εφαρμογή μιας τιμολογιακής πολιτικής, ενός καταλόγου τελών ή προγράμματος τελών ή μιας τιμολογιακής διαδικασίας σε μια αξιολόγηση, καταγράφονται από τους εγγεγραμμένους οργανισμούς αξιολόγησης πιστοληπτικής ικανότητας, με σαφή προσδιορισμό των κυριότερων εξηγήσεων για την απόκλιση και τη σχετική ατομική αξιολόγηση, με χρήση του μορφοτύπου που καθορίζεται στον πίνακα 1 του παραρτήματος II. Η καταγραφή αυτή τίθεται αμέσως στη διάθεση της ΕΑΚΑΑ, κατόπιν αιτήσεώς της. Άρθρο 4 Τύποι αξιολογήσεων πιστοληπτικής ικανότητας Οι εγγεγραμμένοι οργανισμοί αξιολόγησης πιστοληπτικής ικανότητας ταξινομούν τις αξιολογήσεις που περιλαμβάνονται σε μια αναφορά σύμφωνα με τους τύπους που ορίζονται στο άρθρο 3 του κατ’ εξουσιοδότηση κανονισμού της Επιτροπής (ΕΕ) 2015/2 (5). Άρθρο 5 Δεδομένα προς υποβολή 1. Οι εγγεγραμμένοι οργανισμοί αξιολόγησης πιστοληπτικής ικανότητας αναφέρουν στην ΕΑΚΑΑ τα στοιχεία που ορίζονται στο άρθρο 2 παράγραφοι 2 και 3, καθώς και τα στοιχεία που ορίζονται στους πίνακες 1 έως 4 του παραρτήματος I, όπως και τις τιμολογιακές πολιτικές, τους καταλόγους των τελών, τα προγράμματα των τελών και τις διαδικασίες σε χωριστά αρχεία. 2. Οι εγγεγραμμένοι οργανισμοί αξιολόγησης πιστοληπτικής ικανότητας αναφέρουν στην ΕΑΚΑΑ τα δεδομένα που ορίζονται στους πίνακες 1 και 2 του παραρτήματος II όσον αφορά τα δεδομένα των τελών για κάθε ατομική αξιολόγηση πιστοληπτικής ικανότητας που εκδόθηκε και τα τέλη που χρεώνονται για τις αξιολογήσεις πιστοληπτικής ικανότητας και τυχόν συναφείς υπηρεσίες ανά πελάτη, σύμφωνα με το άρθρο 3 παράγραφος 1. 3. Οι εγγεγραμμένοι οργανισμοί αξιολόγησης πιστοληπτικής ικανότητας που έχουν προσφέρει αξιολογήσεις πιστοληπτικής ικανότητας στο πλαίσιο του προτύπου «ο εγγραφόμενος ή ο επενδυτής πληρώνει» υποβάλλουν στην ΕΑΚΑΑ τα δεδομένα που ορίζονται στον πίνακα 1 του παραρτήματος III για κάθε πελάτη των υπηρεσιών αξιολογήσεων πιστοληπτικής ικανότητας που προσφέρθηκαν, σύμφωνα με το άρθρο 3 παράγραφος 2. 4. Τα στοιχεία που προσδιορίζονται στους πίνακες 1 έως 4 του παραρτήματος I, στους πίνακες 1 και 2 του παραρτήματος II, και στον πίνακα 1 του παραρτήματος III υποβάλλονται στην ΕΑΚΑΑ σε χωριστά αρχεία. Άρθρο 6 Αρχική αναφορά 1. Κάθε εγγεγραμμένος οργανισμός αξιολόγησης πιστοληπτικής ικανότητας υποβάλλει δεδομένα στην ΕΑΚΑΑ, συμπληρώνοντας τους πίνακες 1 έως 4 του παραρτήματος I και χωριστά αρχεία για τις τιμολογιακές πολιτικές, τους καταλόγους τελών, τα προγράμματα τελών και τις διαδικασίες που εφαρμόζει για κάθε τύπο αξιολόγησης πιστοληπτικής ικανότητας στον οποίο δραστηριοποιείται, σύμφωνα με το άρθρο 5 παράγραφος 1, εντός 30 ημερών από την ημερομηνία έναρξης ισχύος του παρόντος κανονισμού. 2. Η αρχική αναφορά σχετικά με τα τέλη που αναφέρονται στο άρθρο 5 παράγραφοι 2 και 3 υποβάλλεται στην ΕΑΚΑΑ εννέα μήνες από την ημερομηνία έναρξης ισχύος του παρόντος κανονισμού και περιλαμβάνει τα δεδομένα που έχουν συγκεντρωθεί από την ημερομηνία έναρξης ισχύος του παρόντος κανονισμού έως τις 30 Ιουνίου 2015. 3. Η δεύτερη αναφορά σχετικά με τα τέλη που αναφέρονται στο άρθρο 5 παράγραφοι 2 και 3 υποβάλλεται στην ΕΑΚΑΑ έως τις 31 Μαρτίου 2016 και περιλαμβάνει τα δεδομένα που έχουν συγκεντρωθεί από την 1η Ιουλίου 2015 έως τις 31 Δεκεμβρίου 2015. Άρθρο 7 Διαρκής αναφορά 1. Υπό την επιφύλαξη των απαιτήσεων αρχικής αναφοράς που ορίζονται στο άρθρο 6, οι πληροφορίες που υποβάλλονται σύμφωνα με το άρθρο 5 υποβάλλονται σε ετήσια βάση, έως τις 31 Μαρτίου, και περιλαμβάνουν δεδομένα και τιμολογιακές πολιτικές, καταλόγους τελών, προγράμματα τελών και διαδικασίες που αφορούν το προηγούμενο ημερολογιακό έτος. 2. Υπό την επιφύλαξη της παραγράφου 1, οι ουσιώδεις αλλαγές στις τιμολογιακές πολιτικές, τους καταλόγους τελών, τα προγράμματα τελών και τις διαδικασίες αναφέρονται στην ΕΑΚΑΑ σε διαρκή βάση, χωρίς αδικαιολόγητη καθυστέρηση μετά την έγκρισή τους και το αργότερο 30 ημέρες από την εφαρμογή τους. 3. Οι εγγεγραμμένοι οργανισμοί αξιολόγησης πιστοληπτικής ικανότητας ενημερώνουν αμέσως την ΕΑΚΑΑ όσον αφορά τυχόν εξαιρετικές περιστάσεις οι οποίες ενδέχεται να εμποδίσουν ή να καθυστερήσουν προσωρινά την υποβολή αναφορών σύμφωνα με τον παρόντα κανονισμό. Άρθρο 8 Διαδικασίες αναφοράς 1. Οι εγγεγραμμένοι οργανισμοί αξιολόγησης πιστοληπτικής ικανότητας υποβάλλουν τα αρχεία δεδομένων σύμφωνα με τις τεχνικές οδηγίες που παρέχονται από την ΕΑΚΑΑ και χρησιμοποιώντας το σύστημα της ΕΑΚΑΑ για την υποβολή αναφορών. 2. Οι εγγεγραμμένοι οργανισμοί αξιολόγησης πιστοληπτικής ικανότητας αποθηκεύουν τα αρχεία δεδομένων που αποστέλλονται στην ΕΑΚΑΑ και παραλαμβάνονται από αυτήν, σύμφωνα με το άρθρο 5, καθώς και τις καταγραφές αποκλίσεων που αναφέρονται στο άρθρο 3 παράγραφος 3, σε ηλεκτρονική μορφή, για διάστημα τουλάχιστον πέντε ετών. Τα αρχεία αυτά τίθενται στη διάθεση της ΕΑΚΑΑ, κατόπιν αιτήσεώς της. 3. Όταν ένας εγγεγραμμένος οργανισμός αξιολόγησης πιστοληπτικής ικανότητας εντοπίζει πραγματολογικά σφάλματα σε δεδομένα τα οποία έχουν αναφερθεί, ενημερώνει την ΕΑΚΑΑ, χωρίς αδικαιολόγητη καθυστέρηση, και προβαίνει σε διόρθωση των σχετικών δεδομένων, σύμφωνα με τις τεχνικές οδηγίες που παρέχονται από την ΕΑΚΑΑ. Άρθρο 9 Έναρξη ισχύος Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 30 Σεπτεμβρίου 2014.

Classification Labels:
518
281
322
321
318
317
17
588
1
15

Label Descriptions:
{"518": "Απολαβές από την εργασία", "281": "ΑΠΑΣΧΟΛΗΣΗ ΚΑΙ ΣΥΝΘΗΚΕΣ ΕΡΓΑΣΙΑΣ", "322": "Διαχείριση", "321": "ΕΠΙΧΕΙΡΗΣΕΙΣ ΚΑΙ ΑΝΤΑΓΩΝΙΣΜΟΣ", "318": "Λογιστική διαχείριση", "317": "Λογοδοσία", "17": "Δημόσιες επιχειρήσεις", "588": "ΔΗΜΟΣΙΟΝΟΜΙΚΑ", "1": "ΔΗΜΟΣΙΑ ΔΙΟΙΚΗΣΗ", "15": "ΕΚΤΕΛΕΣΤΙΚΗ ΕΞΟΥΣΙΑ ΚΑΙ ΔΗΜΟΣΙΑ ΔΙΟΙΚΗΣΗ"}

EuroVoc IDs (Original): 2489
486
3641
3273
1164
1154
1155
4488
77

EuroVoc IDs (Expanded): 2489
486
3641
3273
1164
1154
1155
4488
77

Dataset Source: meu

Split: test